Moren els dos ocupants del vehicle sepultat per una esllavissada al Pallars Jussà | La Valira
Inici Actualitat Moren els dos ocupants del vehicle sepultat per una esllavissada al Pallars...
Moren els dos ocupants del vehicle sepultat per una esllavissada al Pallars Jussà
Una esllavissada de grans dimensions ha sepultat un vehicle aquest dilluns a la carretera LV-9124, a l’altura del quilòmetre 5, a Castell de Mur (Pallars Jussà). La via ha quedat tallada entre els quilòmetres 2,5 i 6. Un testimoni ha relatat als Mossos d’Esquadra que a dins del cotxe hi viatjaven dues persones.
Segons ha explicat l’alcalde de Castell de Mur, Josep Maria Mullol, els dos ocupants del vehicle han mort. La policia catalana no confirma la mort dels ocupants del vehicle perquè encara no ha pogut accedir al lloc del succés.
Els Mossos han rebut l’avís a les 15.14 hores, i fins al lloc de l’accident s’hi han desplaçat vuit dotacions dels Mossos i una unitat de muntanya d’aquest cos policial, cinc dotacions dels bombers, més un helicòpter amb especialistes de muntanya (GRAE), una unitat del Servei d’Emergències Mèdiques (SEM) i un geòleg de l’Institut Cartogràfic de Catalunya.
Un portaveu de la policia catalana ha assegurat que l’esllavissada ha sigut “molt espectacular” i “de grans dimensions”, i que els serveis d’emergències s’han hagut de retirar en un primer moment “perquè els corriments de terres no paraven”.
Article anteriorUna esllavissada podria haver sepultat un vehicle a una carretera del Pallars Jussà
Article següentBartumeu constata la pèrdua de sobirania fiscal d’Andorra